Breskir gagnrýnendur halda vart vatni yfir Víkingi Heiðari Ólafssyni og frammistöðu hans á Proms-tónleikaröð BBC í Royal Albert Hall á laugardag. Sjálfur á píanóleikarinn erfitt með að lýsa því hvernig var að spila loks fyrir fullum sal af áhorfendum.
Víkingur Heiðar er fyrsti íslenski einleikarinn til að koma fram á Proms-tónleikaröðinni sem er ein sú virtasta í heimi sígildrar tónlistar.Tónleikarnir áttu að fara fram fyrir ári síðan en var frestað vegna kórónuveirufaraldursins. Því ríkti mikil eftirvænting fyrir þeim, breska pressan gerði sitt til að byggja upp spennu sem virðist hafa laðað fram það besta í Víkingi Heiðari. Gagnrýnendur bæði Times og Telegraph fara lofsamlegum orðum um frammistöðu íslenska píanóleikarans og segjast varla muna eftir annarri eins frumraun á Proms.
Víkingur Heiðar Ólafsson lýsir tónleikum sínum í Royal Albert Hall á Proms-tónleikaröð BBC sem einum þeim stærstu á ferlinum. Breskir gagnrýnendur eru nánast orðlausir yfir frammistöðu íslenska píanóleikarans.